Sct. Pauls Kirke får hæftet tre udposninger på hver side og udvider på den måde seks nye kontorer og samtalerum. Samlet bruger kirken godt 14 mio. kr. på om- og tilbygninger, der går i gang i denne måned.

Annonce

Sct. Pauls Kirke skal være større.

<p>Nogenlunde sådan kommer tilbygningerne på begge sider af Sct. Pauls Kirke til at tage sig ud. Tre udhæng til hver side forbundet af en smallere gang helt ind mod kirkebygningen. Illustration: E+N Arkitektur</p>

I løbet af august starter arbejdet med at bygge en tilbygning på begge sider af kirken med i alt seks kontorer.

Arkitekturen i tilbygningen til Sct. Pauls Kirke kommer i høj grad til at spille sammen med arkitekturen i butiksarkaden i den anden ende af gaden - på Bruuns Bro. Foto: Flemming Krogh

»Vi får hægtet seks rygsække på kirken,« lyder det fra formanden for menighedsrådet, Finn Bruun Ravnsbæk.

I samme ombæring bliver der også bygget om i det eksisterende - kirken og sognehuset. Blandt andet forbedres adgangen for kørestolbrugere og for forældre med barnevogne, ligesom der bliver lavet flere toiletter.

Det samlede projekt, der er tegnet af E+N Arkitektur, løber op i omkring 14,1 mio.

Annonce

Infomøde om projektet

Finn Bruun Ravnsbæk regner med, at til- og ombygningen er færdig i første halvår af 2017.

»Allerede her i løbet af efteråret vil man kunne begynde at se, hvordan tilbygningen bliver,« siger han.

Projektet bliver præsenteret i sin endelige udgave for sognets beboere og andre interesserede på et informationsmøde på tirsdag kl. 17 i sognehuset.

Det er et næsten enigt menighedsråd, der står bag byggeplanerne. 11 af de 12 valgte medlemmer og alle fire præster bakker op.

Annonce

Kritikeren

Mogens Skjøth, medlem af menighedsrådet gennem 36 år og kirkeværge - det vil sige ham, der fører tilsyn med kirkebygningen - står alene med sin modstand mod projektet.

»Jo, vi har brug for mere plads, men det er altså ikke kontorer, vi mangler. Det hele startede da også for år tilbage med et ønske om en konfirmandstue, et dåbsværelse hvor dåbsgæster kan mødes, og mere plads til børnene,« siger Morgens Skjøth og fortsætter:

»Og 15 mio. kr. af skatteborgernes penge, det er saftsuseme meget at bruge på seks kontorer - for det er dem, der koster pengene. Hvorfor spørge man ikke menigheden, hvad det er, den har brug for?«

Annonce

»Det bliver grimt«

Mogens Skjøth havde egentlig forligt sig med projektet, men så viste en licitation, at projektet ville koste ikke de 14,1 mio. kr., kirken har fået bevilliget af stiftet men 19 mio. kr.

»Man har så haft en byggesagkyndig til at skære projektet til, så det kan laves billigere. Det betyder, at tilbygningerne nu kommer til at hvile på et støbt fundament og mister den lethed, de havde i det oprindelige projekt, hvor de hvilede på smalle stolper. Nu bliver det et bastant bygningselement, der bryder med kirkens symmetri. Det bliver grimt,« siger han.

Annonce

I familie med Bruuns Bro

Finn Bruun Ravnsbæk afviser, at tilbygningerne har mistet deres lethed.

»Der er kun tale om kosmetiske ændringer i projektet. Det er stadig seks rygsække, der bliver hæftet på kirken. Hele pointen har være, at vi skulle bevare arkitekturen,« siger han og fortsætter:

»E+N har lavet et projekt, hvor man ikke kopierer den eksisterende arkitektur men til gengæld kan se den. For eksempel kan man alle steder kigge ind på kirkens stræbepiller. E+N er dygtige til at forholde sig til det eksisterende. Tilbygningerne i glas og med træ beklædt med kobber får den samme persienneagtige karakter som butikkerne på Bruuns Bro, der også er tegnet af E+N, og som de spiller op til.«

Annonce

Tårn-toiletter

Menighedsrådsformanden understreger, at tilbygningerne kun koster omkring halvdelen af den samlede byggesum. Resten går til blandt andet tre toiletter - det ene et handicaptoilet - i kirkens to tårne, øget tilgængelighed i form af lift og ramper - og en adgang direkte fra kirken til sognehuset for handicappede og barnevogne, så de ikke skal hele vejen uden om kirken for at komme fra kirke til sognehus.

»Vi er i dag i underskud med lokaler. Især mangler vi lokaler til samtaler og til møder og andre arrangementer. Kirken har fået flere ansatte, siden sognehuset blev bygget i 1979. Blandt andet har vi fået en præst mere. Så jo, der er helt bestemt brug for de ekstra kontorer og samtalerum, vi får med tilbygningen,« siger Finn Bruun Ravnsbæk og fortsætter:

»Kirkekontoret flytter ud i en af tilbygningerne, hvor der bliver nem adgang i kørestol eller med barnevogn.«

Annonce

Øget tilgængelighed

Netop børn og barnevogne fylder en del i kirkens liv. Blandt andet deltager årligt omkring 100 - typisk mødre på barselsorlov med deres børn - i babysalmesang i forløb, der strækker sig over 8-10 gange.

»Øget tilgængelighed fylder rigtig meget i projektet,« siger menighedsrådsformanden, der oplyser, at der årligt kommer 12.000 mennesker til gudstjenester og 8.000 til koncerter i kirken.